Oud-bokser maak nou mooiste troukoekeFoto: Renat Agzamov/Instagram Renat Agzamov was in ŉ stadium ŉ Russiese bokskampioen, maar nou verwerf hy wêreldwyd bekendheid vir sy uitspattige troukoeke – elkeen ŉ meesterstuk. Dié eetbare kunswerke word vir honderde en selfs duisende dollar verkoop. Renat beskryf homself as ŉ werkoholis en sê hy het sy eerste koek gebak toe hy maar sewe jaar oud was. Hy het tot dusver meer as 2 700 koeke gebak en probeer deurgaans om sy eie vaardighede te verbeter en sy kliënte se verwagtinge te oortref. Dié voormalige bokskampioen is nou een van die wêreld se mees gesogte koekbakkers en hy het hoëprofielkliënte oor die wêreld heen. Hy het al verskeie fyngebakkompetisies ook gewen, maar sosiale media (spesifiek Instagram) het hom die internasionale blootstelling gegee wat hy nodig gehad het. Hy spog met meer as 2 miljoen aanhangers en deel gereeld foto’s van sy jongste skeppings. Besoek sy Instagram-blad om ook die indrukwekkende koeke te sien wat hy vir kinders maak. “Ek is baie gelukkig,” sê hy. “My stokperdjie is my werk!”